
R E F E R A T

pentru aprobarea completării inventarului bunurilor care alcătuiesc domeniul public al municipiului Timişoara


Direcţia Urbanism – Serviciul Banca de Date Urbane a identificat un drum de exploatare cu nr. cadastral DE 1272 şi suprafaţa de 3333 mp,  situat în municipiul Timişoara, zona Freidorf, în continuarea străzii Ioan Slavici, care nu a fost cuprins în Anexa nr. 2 privind inventarul bunurilor care aparţin domeniului public al municipiului Timişoara atestată prin H.G. 977/2002,  în  Anexele nr. 1-23 la H.G. nr. 1016 / 2005 şi în Anexa 1 la H.G.849/2009. 

Suprafaţa de 260 mp din drumul menţionat mai sus se suprapune pe parcela cu nr. top. 1037-1038,  solicitată de d-na RADANOV ANNA, căreia i s-a validat dreptul de proprietate asupra suprafeţei de 22,89 ha de Comisia Judeţeană de Fond Funciar Timiş, în baza Legii 247/2005, pentru care s-a făcut o ofertă de teren pe alt amplasament. Oferta fiind refuzată, până în prezent nu s-a realizat punerea în posesie. Ataşăm alăturat declaraţia notarială a d-nei RADANOV ANNA, prin care renunţă în favoarea Primăriei Municipiului Timişoara la suprafaţa de 260 mp, din totalul imobilului cu nr. top. 1037-1038 (numerotare făcută din vechiul plan Sarmeş), ocupată de drumul cu nr. cadastral DE 1272 (numerotare făcută după aplicarea Legii 18/1991).

Menţionăm că nu au fost depuse solicitări de revendicare în baza Legii 10/2001 şi nu există litigii asupra drumului cu nr. cadastral DE 1272.

Având în vedere Legea 213/1998, privind proprietatea publică şi regimul juridic al acesteia, conform art. 3, aliniat (4), domeniul public al municipiului este alcătuit din bunuri de uz sau interes public.  Conform art. 21, alin. (2) inventarul bunurilor care alcătuiesc domeniul public al unităţilor administrativ- teritoriale se însuşeşte de către consiliile locale.
Drumul propus pentru includerea în domeniul public al municipiului Timişoara nu este de natură a constitui domeniu public al statului sau al judeţului.
Propunem emiterea unei hotărâri a Consiliului Local prin care se aprobă  completarea inventarului bunurilor care aparţin domeniului public al Municipiului Timişoara  conform  Anexei 1  care face parte integrantă din proiectul de hotărâre. 

